Първата Австро-турска война следва превземането на Белград и битката при Мохач, като е предизвикана от стълкновението по подялбата на наследството на Кралство Унгария. Последната Австро-турска война (1788 – 1791) завършва със Свищовския мирен договор, който с оглед на резултатите от бойното поле е твърде благоприятен на османците. Поради отзвука в Европа от събитията покрай Френската революция, Австрия насочва вниманието и интереса си на запад, загърбвайки Източния въпрос. След Наполеоновите войни и посредством Виенския конгрес, конфигурацията на субектите и силите на „Голямата шахматна дъска“ е изменена, като нововъзникналата Австрийска империя доброволно се отказва от провежданата дотогава военна политика на югоизток.